לוסי לו

לוסי אלקסיס לו (באנגלית: Lucy Alexis Liu; נולדה ב-2 בדצמבר 1968) היא שחקנית קולנוע וטלוויזיה, מדבבת וציירת אמריקאית. לו התפרסמה בעיקר בעקבות ההשתתפות בסרטים "המלאכיות של צ'רלי", "המלאכיות של צ'רלי: בהילוך גבוה", "פייבאק", "שנחאי נון", "שיקגו", "להרוג את ביל", "להרוג את המזל" ו"האיש בעל אגרופי הברזל". היא התפרסמה גם בתפקידה כד"ר ג'ואן ווטסון בסדרת הדרמה "אלמנטרי" ברשת CBS, ועוד לפני כן בשל תפקידה כלינג וו בסדרת הדרמה המשפטית של רשת Fox "אלי מקביל"; עבורו הייתה מועמדת לפרס אמי ולפרס גילדת שחקני המסך לשנת 1999. נולדה בשם לוסי לו יו לינג בקווינס, ניו יורק שבארצות הברית לזוג הורים שהיגרו מטאיוואן ונולדו בסין. בבית משפחתה דיברו אנגלית ומנדרינית. יש לה שני אחים גדולים. בנעוריה הוסיפה את השם אלקסיס לשמה האמריקאי. לו למדה שנה באוניברסיטת ניו יורק. לאחר מכן עברה לאוניברסיטת מישיגן ולמדה לתואר ראשון בתרבות ושפות אסייתיות, ובמקביל למדה שם משחק, ריקוד ופיתוח קול. באותה תקופה עבדה כמלצרית. ב-1989 קיבלה תפקיד ראשי בהצגה "הרפתקאות אליס בארץ הפלאות" שעלתה באוניברסיטת מישיגן. לאחר מכן היא שיחקה בתפקידים קטנים בטלוויזיה ובקולנוע, בהם סרטה הקולנועי הראשון "קצב הגורל" משנת 1992, שהוא הפקה הונג קונגית, ושיחקה בסדרות הטלוויזיה האמריקאיות "בוורלי הילס 90210", "ER" ו"תיקים באפלה". פריצת הדרך של לו הגיעה בעקבות הסדרה "אלי מקביל", בה גילמה החל מ-1998 את לינג וו, תחילה למשך מספר פרקים ובהמשך המפיק דייוויד קלי האריך את תפקידה עד תום שידורי הסדרה, בשנת 2002. לו הייתה מועמדות על תפקידה בסדרה לפרס גילדת שחקני המסך ולפרס אמי בקטגוריית "שחקנית המשנה בסדרת הקומדיה". במקביל שיחקה לו במספר תפקידי משנה בקולנוע, בהם בסרטים: "מולי" (1999), "משחק האלופים" (1999), "פייבאק" (1999) ו"פשע אמיתי" (1999) של הבמאי קלינט איסטווד. בהמשך קיבלה תפקידים ראשיים, בין השאר ב"שנגחאי נון" (2000). באותה שנה התפרסמה לו בעקבות השתתפותה בתפקיד ראשי בסרט "המלאכיות של צ'רלי". בשנת 2002 גילמה לו את קיטי בקסטר בסרט "שיקגו", וכן שיחקה בתפקיד הראשי בסרט הפעולה "בליסטיק". בשנת 2003 הופיעה בתפקיד או-רן אישיאי, ראש היקוזה (המאפיה היפנית) בסרט הפופולרי "להרוג את ביל". על תפקידה זכתה בפרס בטקס פרסי הסרטים של MTV. ב-2005 דיבבה את הנסיכה מיי בסרט האנימציה "מולאן 2". בשנת 2006 כיכבה בסרט "להרוג את המזל". בשנת 2007 שיחקה בסרט הפעולה "שם קוד: המנקה", בו שימשה גם כמפיקה בפועל. כן כיכבה בשנה זו בסרט האימה "רייס: צייד הדמים" ובקומדיה הרומנטית "לעקוב אחרי הבלשים". בתחילת שנת 2008 כיכבה בדרמה הקומית של ABC "קשמיר מאפיה". בהמשך אותה שנה החלה לשחק בסדרת הדרמה "כסף, דארלינג" ברשת ABC, את דמותו של נולה ליינוס, וב-2009 שבה לשחק בעונתה השנייה. באותה שנה דיבבה את מאסטר ויפר בסרט האנימציה "קונג פו פנדה", וכן את הפייה סילברמיסט ב"טינקרבל", תפקיד שחזרה לדבב בסרטי ההמשך. לו דיבבה לאורך השנים 2004–2007 גם את דמותה של מגי לי בסדרת הטלוויזיה המצוירת "מאיה ומיגל". בשנת 2012 החלה לככב בסדרת המתח "אלמנטרי" בתור המלווה ושותפתו של שרלוק הולמס, ג'ואן ווטסון. במאי 2019 עלתה עונתה השביעית והאחרונה של הסדרה. עוד ב-2012 שיחקה בסדרת הדרמה "סאות'לנד" ברשת TNT, בעונתה הרביעית בדמותה של ג'סיקה טאנג. בשנת 2017 שיחקה בעונה השלישית של הסדרה הקומית "אנשים קשים" ברשת Hulu בתפקיד של ורוניקה פורד, המו"ל של מרילין. בשנת 2019 שיחקה בסדרת הטלוויזיה "למה נשים רוצחות" ברשת CBS, בתפקיד ראשי כסימון, לצידה של ג'יניפר גודווין. בשנת 2023 שיחקה בסרט גיבורי העל "שהאזאם! 2: זעם האלים". בשנת 2010 הייתה במערכת יחסים עם איש העסקים הישראלי נועם גוטרמן. לו היא אם יחידנית. יש לה בן, רוקוול, שנולד ב-2015 באמצעות הליך פונדקאות. לו דוברת אנגלית, מנדרינית, איטלקית, ספרדית ומעט יפנית. בנוסף היא עוסקת בטיפוס הרים ובאמנות לחימה, ומנגנת באקורדיון. אתר האינטרנט הרשמי של לוסי לו (באנגלית) לוסי לו, ברשת החברתית פייסבוק לוסי לו, ברשת החברתית אקס (טוויטר) לוסי לו, ברשת החברתית אינסטגרם לוסי לו, במסד הנתונים הקולנועיים IMDb (באנגלית) לוסי לו, באתר AllMovie (באנגלית) לוסי לו, באתר Rotten Tomatoes (באנגלית) לוסי לו, באתר Box Office Mojo (באנגלית) לוסי לו, באתר Metacritic (באנגלית) לוסי לו, במסד הנתונים הקולנועיים KinoPoisk (ברוסית) לוסי לו, באתר ספוטיפיי לוסי לו, באתר AllMusic (באנגלית) לוסי לו, באתר MusicBrainz (באנגלית) לוסי לו, באתר Discogs (באנגלית) לוסי לו, באתר Genius דודי כספי, לוסי שבה הביתה, באתר ישראל היום, 12 באפריל 2013 דודי כספי, לוס אנג'לס‏, לוסי לו: מתפתחת ב"אלמנטרי" וחולמת על "המפץ הגדול", באתר וואלה, 10 בדצמבר 2014 J. Kim Murphy, Razzie Noms 2024: Chris Evans and Jennifer Lopez Up for Worst Actors; ‘Shazam 2’ and ‘Ant-Man 3’ Tie With 4 Nods, Variety, ‏2024-01-22 (באנגלית אמריקאית)